
                                     RAPORT

asupra  propunerii legislative pentru modificarea şi completarea Legii notarilor publici şi a activităţii notariale nr.36/1995
              În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere în fond, cu propunerea legislativă pentru modificarea şi completarea Legii notarilor publici şi a activităţii notariale nr.36/1995, trimisă cu adresa nr. Pl-x 75  din 25 februarie 2008 şi  înregistrată cu nr. 31/130 din 26 februarie 2008.
               Senatul, în calitate de primă Cameră sesizată, a respins iniţiativa legislativă în şedinţa din 20 februarie  2008.

             Potrivit prevederilor art. 75 din Constituţia României, republicată, şi ale art. 92 alin.(9) pct.2 din Regulamentul Camerei Deputaţilor, republicat, Camera Deputaţilor  este  Cameră decizională. 
             Consiliul Legislativ, prin avizul nr. 1305 din 28.09.2007, a avizat favorabil propunerea legislativă, cu unele observaţii şi propuneri.
             Guvernul, prin punctul de vedere  transmis cu adresa nr.2654 din 12.10.2007, nu susţine adoptarea acestei iniţiative legislative. 
              Propunerea legislativă are ca obiect de reglementare modificarea şi completarea Legii notarilor publici şi a activităţii notariale nr.36/1995, în sensul permiterii accesului procurorilor, judecătorilor şi avocaţilor, cu o experienţă de minim 10 ani, în rândul notarilor publici, fără a mai fi necesară promovarea unui examen.
              În conformitate cu prevederile art. 61 din Regulamentul Camerei Deputaţilor, republicat, membrii Comisiei au examinat propunerea legislativă, expunerea de motive şi documentele care o însoţesc, în şedinţa din 18 martie 2008. La lucrările Comisiei a participat, în calitate de invitat, din partea Ministerul Justiţiei, domnul Gheorghe Mocuţa, secretar de stat.

              La dezbateri au fost prezenţi 18 deputaţi, din totalul de 28 membrii ai Comisiei juridice, de disciplină şi imunităţi . 

În urma dezbaterilor şi a punctelor de vedere exprimate de membrii Comisiei şi de invitat, s-a reţinut că vechimea într-o anumită funcţie juridică nu este un argument suficient pentru a putea accede în funcţia de notar fără să fi trecut printr-o verificare obiectivă a cunoştinţelor persoanelor solicitante, prin organizarea unui examen sau concurs, mai ales că serviciul notarial este un serviciu public. Reglementarea actuală este conformă legislaţiei europene care prevede ca mod de acces în profesie, concursul, unica procedură de verificare a cunoştinţelor.
Pentru aceste considerente, membrii Comisiei au hotărât, cu majoritate de voturi (14 voturi pentru, 2 împotrivă şi 2 abţineri), să  propună plenului Camerei Deputaţilor respingerea propunerii legislative.

                 În raport cu obiectul şi conţinutul reglementării, propunerea legislativă face parte din categoria legilor organice.
                          PREŞEDINTE ,                                   SECRETAR,
           Sergiu ANDON                                   George BĂEŞU
Consilier, Cecilia Păduroiu

